b'\n_START_ARTICLE_\nTasmania\n_START_SECTION_\nHistoria\n_START_PARAGRAPH_\nIhmiset saapuivat saarelle maata pitkin 25\xc2\xa0000\xe2\x80\x9340\xc2\xa0000 vuotta sitten. Tasmania oli viel\xc3\xa4 tuolloin maa-yhteydess\xc3\xa4 manner-Australiaan, mutta vedenpinnan kohoaminen erotti sen siit\xc3\xa4 noin 12\xc2\xa0000 vuotta sitten. T\xc3\xa4st\xc3\xa4 syyst\xc3\xa4 Tasmanian aboriginaalit kehittyiv\xc3\xa4t omaan suuntaansa mannermaan aboriginaaleihin verrattuna. Tasmanian aboriginaalit harjoittivat mets\xc3\xa4styst\xc3\xa4 ja ker\xc3\xa4ily\xc3\xa4. Paikalliset olivat jakautuneet yhdeks\xc3\xa4\xc3\xa4n kieli- ja heimoryhm\xc3\xa4\xc3\xa4n._NEWLINE_Ensimm\xc3\xa4inen eurooppalainen alueella oli hollantilainen Abel Janszoon Tasman, joka purjehti l\xc3\xa4helt\xc3\xa4 Tasmanian l\xc3\xa4nsirannikkoa vuonna 1642. H\xc3\xa4n nimesi saaren Van Diemenin maaksi Batavian kuvern\xc3\xb6\xc3\xb6rin mukaan. Ensimm\xc3\xa4inen saarelle varsinaisesti astunut eurooppalainen oli ranskalainen Marion du Fresne vuonna 1772. Vuonna 1803 brittil\xc3\xa4inen John Bowen perusti ensimm\xc3\xa4isen eurooppalaisen siirtokunnan Risdon Coveen. Siirtokunta siirrettiin vuonna 1804 nykyisen Hobartin paikalle. Tasmania kuului Uuteen Etel\xc3\xa4-Walesiin vuoteen 1825 saakka, jolloin siit\xc3\xa4 tuli oma koloniansa._NEWLINE_1820-luvun lopussa alkoi niin sanottu musta sota, jonka seurauksena l\xc3\xa4hes koko alkuper\xc3\xa4isv\xc3\xa4est\xc3\xb6 h\xc3\xa4visi. Vuonna 1842 Hobart sai kaupungin oikeudet. Samana vuonna vankisiirtolaisten m\xc3\xa4\xc3\xa4r\xc3\xa4 oli huipussaan, tuona vuonna saarelle siirrettiin Isosta-Britanniasta 5\xc2\xa0329 vankia. Vuonna 1856 nimitys Van Diemenin maa j\xc3\xa4i pois k\xc3\xa4yt\xc3\xb6st\xc3\xa4 ja nimi vaihdettiin virallisesti Tasmaniaksi. Tasmaniasta tuli osa Australiaa sen itsen\xc3\xa4istytty\xc3\xa4 vuonna 1901.\n_START_SECTION_\nMaantiede\n_START_PARAGRAPH_\nTasmania muistuttaa muodoltaan syd\xc3\xa4nt\xc3\xa4. Tasmania on vuoristoista aluetta. Se kuuluu geologisesti Australian Kordillieereihin. Saaren korkein huippu on 1\xc2\xa0617 metri\xc3\xa4 korkea Mount Ossa. Kaksi t\xc3\xa4rkeint\xc3\xa4 jokij\xc3\xa4rjestelm\xc3\xa4\xc3\xa4 ovat Derwent kaakossa ja South Esk koillisessa. Lis\xc3\xa4ksi saarella on useita pienempi\xc3\xa4 jokij\xc3\xa4rjestelmi\xc3\xa4. Saaren keskiosan yl\xc3\xa4ng\xc3\xb6ll\xc3\xa4 on yli 4\xc2\xa0000 j\xc3\xa4rve\xc3\xa4, joista suurin osa on melko matalia. Suurimmat ovat Great Lake ja Lake Saint Chair. T\xc3\xa4t\xc3\xa4 Tasmanian maisemaa on verrattu Suomeen. Useat j\xc3\xa4rvist\xc3\xa4 ovat vesivoimaloita varten luotuja tekoj\xc3\xa4rvi\xc3\xa4. Suurin osa maaper\xc3\xa4st\xc3\xa4 on hapanta ja v\xc3\xa4h\xc3\xa4ravinteista. Saaren kaakkoisosassa sijaitsevat Tasmanian er\xc3\xa4maat ovat l\xc3\xa4hes asumattomia ja ne ovat yksi UNESCOn maailmanperint\xc3\xb6luettelon suojelukohteista.\n_START_SECTION_\nEl\xc3\xa4imist\xc3\xb6\n_START_PARAGRAPH_\nKotoper\xc3\xa4isi\xc3\xa4 lajeja Tasmaniassa ovat pussiahma eli Tasmanian tuholainen ja pussihukka eli tasmaniantiikeri. Muita Tasmaniassa esiintyvi\xc3\xa4 lajeja ovat vompatit, vallabit, delfiinit, sinipingviini, valaat ja vesinokkael\xc3\xa4in.\n_START_SECTION_\nV\xc3\xa4est\xc3\xb6\n_START_PARAGRAPH_\nVuonna 2009 Tasmaniassa asui 502\xc2\xa0600\xc2\xa0henkil\xc3\xb6\xc3\xa4. Valtaosa Tasmanian asukkaista on syntynyt Australiassa ja heid\xc3\xa4n osuutensa on Tasmaniassa Australian alueista kaikkein korkein. V\xc3\xa4est\xc3\xb6 on keskittynyt p\xc3\xa4\xc3\xa4asiassa saaren pohjois- ja koillisosiin, sek\xc3\xa4 siell\xc3\xa4 etenkin kaupunkeihin. Suurin osa saaren asukkaista on brittil\xc3\xa4ist\xc3\xa4 alkuper\xc3\xa4\xc3\xa4. Aboriginaaleja, mukaan lukien tasmanialaiset ja Australian mannermaalta muuttaneet sek\xc3\xa4 Torresinsalmen saarten asukkaat, oli vuonna 2006 16\xc2\xa0900 eli noin 3,5\xc2\xa0% silloisesta v\xc3\xa4est\xc3\xb6m\xc3\xa4\xc3\xa4r\xc3\xa4st\xc3\xa4. K\xc3\xa4ytetyin kieli on englanti, jota puhuu 93\xc2\xa0% v\xc3\xa4est\xc3\xb6st\xc3\xa4. Seuraavaksi suurimmat kielet ovat italia, saksa ja kiina._NEWLINE_Tasmanian hallinto on ottanut tavoitteekseen kasvattaa v\xc3\xa4est\xc3\xb6\xc3\xa4\xc3\xa4n 650\xc2\xa0000:een vuoteen 2050 menness\xc3\xa4. Tavoitteena on nopeuttaa talouden kasvua, luoda ty\xc3\xb6paikkoja ja kohentaa tasmanialaisten yleist\xc3\xa4 elintasoa.\n_START_SECTION_\nHallinto\n_START_PARAGRAPH_\nTasmania on Australian osavaltio, mik\xc3\xa4 tarkoittaa ett\xc3\xa4 sill\xc3\xa4 on oma itsen\xc3\xa4inen hallinto ja lains\xc3\xa4\xc3\xa4d\xc3\xa4nt\xc3\xb6. Osavaltion lait eiv\xc3\xa4t saa olla ristiriidassa liittovaltion lakien kanssa. Kuningattaren seremoniallista valtaa osavaltiossa pit\xc3\xa4\xc3\xa4 kuvern\xc3\xb6\xc3\xb6ri. Osavaltion p\xc3\xa4\xc3\xa4mies on hallituksen p\xc3\xa4\xc3\xa4ministeri. Tasmanialla on viisi edustajaa Australian parlamentin yl\xc3\xa4huoneessa ja 12 edustajaa alahuoneessa._NEWLINE_Tasmanialla on kaksikamarinen parlamentti, jonka yl\xc3\xa4huoneessa on 15 j\xc3\xa4sent\xc3\xa4 ja alahuoneessa 25 j\xc3\xa4sent\xc3\xa4. Parlamentin j\xc3\xa4senet valitaan nelj\xc3\xa4n vuoden v\xc3\xa4lein osavaltion 25 vaalipiirist\xc3\xa4. Vaalit voittaneen puolueen puheenjohtajasta tulee Tasmanian p\xc3\xa4\xc3\xa4ministeri ja h\xc3\xa4n muodostaa hallituksen. Osavaltion toimeenpanovalta on kuvern\xc3\xb6\xc3\xb6rill\xc3\xa4, joka allekirjoittaa osavaltion lait ja muut viralliset asiakirjat._NEWLINE_Osavaltion tuomiovalta on tuomioistuimilla. Alempia tuomioistuimia ovat paikalliset maistraatit (engl. Magistrates Courts) ja ylempi koko osavaltion kattava tuomioistuin on Tasmanian korkein oikeus (engl. Supreme Court). N\xc3\xa4iden yl\xc3\xa4puolella ovat liittovaltion tuomioistuimet._NEWLINE_Paikallishallinnosta vastaavat paikallishallintoalueet, joita on 29. Alueet vastaavat kuntia ja niiden vastuulla on terveydenhuolto, j\xc3\xa4rjestyksenvalvonta ja hyvinvointi.'